На основу члана 189 став 1 Закона о локалној самоуправи („Службени лист ЦГ“, бр. 2/18, 34/19, 38/20, 50/22 и 84/22), члана 38 став 1 и члана 136 Статута општине Никшић ("Службени лист ЦГ-Општински прописи", број 31/18), Скупштина општине Никшић, на сједници одржаној \_\_\_\_\_2023. године, донијела је

**О Д Л У К У**

**о** **успостављању сарадње између општине Никшић и града Требиња**

Члан 1

Изражавајући обострану жељу општине Никшић и града Требиња, за развијање сарадње и пријатељских веза, овом одлуком општина Никшић успоставља сарадњу са градом Требињем.

Сарадња општине Никшић и града Требиња ће се успоставити у областима културе, привреде, туризма, локалног економског развоја и у другим областима од заједничког интереса.

Члан 2

Овлашћује се предсједник Општине, да у име општине Никшић потпише Споразум о сарадњи између општине Никшић и града Требиња.

Члан 3

Ова одлука ступа на снагу осмог дана од дана објављивања у „Службеном листу Црне Горе –Општински прописи“.

Број: 01-030-

Никшић,\_\_\_\_\_\_\_\_2023. године

**СКУПШТИНА ОПШТИНЕ НИКШИЋ**

П р е д с ј е д н и к

Немања Вуковић, с.р.

**О б р а з л о ж е њ е**

**Правни основ**

Правни основ за доношење ове одлуке садржан је у члану 189 став 1 Закона о локалној самоуправи („Службени лист ЦГ“, бр. 2/18, 34/19, 38/20, 50/22 и 84/22), којим је прописано да општине могу слободно сарађивати са локалним заједницама и асоцијацијама других земаља, ради остваривања заједничких интереса и удруживати се у регионалне и међународне организације локалних власти.

Чланом 136 Статута општине Никшић ("Службени лист ЦГ-Општински прописи", број 31/18) прописано је да општина остварује сарадњу са другим општинама и градовима у земљи и иностранству у областима од заједничког интереса у складу са Уставом и Законом, а чланом 38 став 1 Статута општине Никшић, прописано је да Скупштина у вршењу послова из свог дјелокруга доноси одлуке, рјешења, препоруке и друге акте.

**Разлог**

Полазећи од обостране жеље општине Никшић и града Требиња за успостављање сарадње и пријатељских веза, општина Никшић и град Требиње ће потписати Споразум о сарадњи. Овај споразум ће се темељити на партнерском односу и тражењу могућности у остваривању интереса грађана у свим областима живота и рада са настојањем да та сарадња донесе узајамне користи како општини Никшић тако и граду Требињу.

Требиње је најјужнији град Републике Српске и БиХ. Налази се у долини ријеке Требишњице, на тромеђи БиХ, Црне Горе и Хрватске. Надморска висина урбаног дијела града је око 275 метара изнад нивоа мора. Град се налази на значајној раскрсници путева; у својој саобраћајној повезаности гравитира према Дубровнику, Мостару, преко Никшића ка Подгорици, Херцег Новом, са добром повезаношћу и сарадњом према градовима попут Сарајева, Београда и Бања Луке.

Територија града заузима простор од 904 км². Према посљедњим процјенама, Требиње има око 35.000 становника, од чега више од 75 одсто живи у урбаном дијелу града. На територији града налазе се и три гранична прелаза: два са Црном Гором (према Никшићу и Херцег Новом) и један са Хрватском (према Дубровнику).

Подручје града је веома богато природним потенцијалима (умјерена клима, вода, сунце, вјетар, љековито биље и др.). Привреда Требиња се највећим дијелом ослања на електро-енергетски сектор и једним дијелом на прерађивачки сектор. У посљедње вријеме, предност се даје развоју пољопривредно-прехрамбене производње, туристичке понуде и предузетништву у туризму, пошто у овим сферама Требиње има значајне компаративне предности у односу на друга мјеста.

Богато културно-историјско насљеђе, клима и повољан географски положај су значајне одредице града Требиња, туризам заузима посебно стратешко мјесто. Посебну пажњу бројних туриста, осим старог градског језгра изграђеног у медитеранском стилу, привлачи парк Јована Дучића и специфичан ботанички и угоститељски комплекс од шеснаест стољетних платана – љетна башта, војно утврђење с почетка 18. вијека, Стари град или Кастел, са својим уским уличицама, волтовима, капијама и каменим здањима, Осман-пашином и султан Ахмедовом џамијом, Музејом Херцеговине, бројним кафићима, ресторанима и бутицима.

Ријека Требишњица, најдужа понорница у Европи, дијели Требиње на два дијела. На њеној десној обали у Полицама, поред Перовића (Арсланагића) моста, смјештена је црквица поред које је сахрањен требињски жупан Грд. Властелин Грд лежи под најстаријим познатим стећком у читавој Републици Српској и БиХ.

У Требињу и његовој околини су и неки од најпознатијих средњовјековних манастира. То су: манастир Светог Петра и Павла у Петровом пољу, Завала на ободу Поповог поља, Тврдош у истоименом мјесту поред Требиња као и манастир Дужи који је раније био сједиште епархије.

У градском парку „Јован Дучић“ смјештен је Саборни храм Светог преображења Господњег. У Мостаћима је значајан културно-историјски споменик – Црква Светог Климента. У самом срцу града налази се римокатоличка катедрална црква посвећена Рођењу блажене Дјевице Марије, изграђена почетком 20. вијека. У непосредној близини Петропавловог манастира налази се Павлова пећина, својеврсно стјециште ходочасника и мјесто гдје је, према предању, Свети Павле, на свом путу за Рим, једно вријеме проповиједао.

На Црквини изнад Требиња налази се Херцеговачка Грачаница. У овој цркви, према Дучићевој жељи, почивају пјесникови земни остаци. У Поповом пољу, у Мркоњићима, недалеко од Требиња, на темељима родне куће светитеља и чудотворца Светог Василија Острошког и Тврдошког изграђен је Духовни центар – метох Петропавловог манастира.

У Полицама, у Бранковини, налази се једна од најбоље очуваних средњовјековних кула у Херцеговини – Кула Бранковића, односно тврђава дједа или оца Вука Бранковића.

На путу за Билећу је манастир Добрићево, вриједан споменик културе са фрескама које су, највјероватније, или дјело посљедњег великог византијског живописца Георгија Митрофановића, или неког од његових најбољих ученика.

Историјска ретроспектива Требиња свједочи да је град одувијек важио за културни центар на предјелу данашње источне Херцеговине. Богато културно насљеђе, бројни културни и историјски споменици, дуга традиција и савремене културне тенденције спајају се у јединственом амбијенту града.

Требиње је данас модерна културна заједница, са бројним културним преференцијама попут народне традиције, музике, позоришта, филма, књижевности и другог умјетничког стваралаштва. Културни афинитети се базирају на синтези традиционалних и савремених умјетничких израза, гдје се поштују и цијене културни токови који су наслијеђени, као и они нови којима се тежи кроз све чешће раслојавање монокултурне традиције и уважавање мултикултуралног насљеђа.

У оквиру настојања да се културни живот очува и унаприједи, у Требињу се одржавају бројне манифестације и свечаности.

Осим наведеног, Требиње је и економски, здравствени, образовни и спортски центар источне Херцеговине. Овдје се налазе бројне образовне установе, школе, факултети, музеј, легати, галерије, ликовне колоније, аматерска позоришта, културно-умјетничка и спортска друштва. У Требињу постоје три високошколске установе: Академија ликовних умјетности, Факултет за производњу и менаџмент и Висока школа за туризам и хотeлијерство.

Имајући у виду изнијето, предлажем Скупштини општине Никшић да донесе Одлуку о успостављању сарадње између општине Никшић и града Требиња.

**Служба за сарадњу послове предсједника и информисање**

Руководилац

Марко Перућица